
Különösen nagy örömmel töltött el a Blended Intensive Programme (BIP) keretében megvalósuló mobilitási lehetőség, hiszen a program tematikája szorosan kapcsolódik választott szakterületem egyik alapvető kérdésköréhez. A központi téma a fenntarthatóság volt, amely öt napon keresztül átfogó betekintést nyújtott a zöld ellátási láncok logisztikájába, valamint az értékteremtési folyamatok működésébe. 
Utunkat 2026. április. 19.-én kezdődött, amely során már azonosítottunk néhány elhaladó fenntarthatósági jógyakorlatot. Szállásunk a Sirály kollégiumban volt, ahonnan a fenntarthatoság jegyében gyakran tömegközlekedéssel vagy gyalog közelítettük meg a fogadó egyetem helyszíneit. 
A program megnyitója a Selye János Egyetem dísztermében zajlott, ahol a rektori köszöntő után, plenáris előadásokat hallgathattunk dr. Kocsis Károly akadémikus, valamint Keszegh Béla polgármester előadásában. A nap második részében ismertettük egyetemünk fenntarthatósági jógyakorlatait, valamint kiemeltük a fejlesztendő területeket. Miután minden érkező csoport ismertette egyetemi jógyakorlatait, az eseményt egy rövid hazai ízek kóstolója zárta, ahol a különféle szlovák édességek mellett megjelentek magyar, illetve erdélyi termékek is, nemutolsó sorban helye volt a szalonnának, és a zakuszkás kenyérnek is. A kötetlenebb hangulatú program hozzájárult a nemzetközi csoportok kialakulásához, amelyek a hét további részében a közös szakmai munkát alapozták meg.
A program második napján, a szakmai előadások után Komárom városházára látogattunk, ahol mélyebb betekintést nyerhettünk a város fenntarthatósági stratégiájába. Ennek során bejárhattuk az új kezdeményezésű hulladékgazdálkodási és komposztálási helyszíneit. A város nagy hangsúlyt fektet a lakosság környezettudatos szemléletének erősítésére, valamint az aktív bevonásra. 
A harmadik napon a kiscsoportos projektfeladatunkra fókuszáltunk, amelynek keretében a Richter Gedeon Nyrt. ESG-elemzését dolgoztuk ki. Az ESG (Environmental, Social, Governance) szempontrendszer alkalmazása során lehetőségünk nyílt a vállalat környezeti, társadalmi és irányítási gyakorlatainak komplex értékelésére. A délutáni program során Ógyallára látogattunk, ahol az Arany Fácán sörgyár működésébe kaptunk betekintést. Ebédszünet után, Ógyallára látogattunk, ahol az Arany Fácán sörgyár működésébe kaptunk betekintést. Csütörtökön a projektmunkák finomításán, összehangolásán dolgoztunk, amelyet pénteken, a program zárásaként ismertettünk. 
A csapatmunka során szembesültünk az eltérő oktatási módszerekkel, valamint gazdasági helyzetek sokszínűségével, stratégiai alkalmazkodással. A megosztott tapasztalatok során mind a Selye János Egyetem hallgatói, mint mi, Sapientiások szélesebb látókörrel gazdagodtunk.
Az egyetem által szervezett programok mellett a szabadidőnk egy részét a város és környéke felfedezésével töltöttük. Az újabb helyek bejárása, valamint helyi vendéglátósok szolgáltatásainak kipróbálásával a helyi vállalkozókat és a helyi értékeket erősítettük. A gasztronómiai fogások kipróbálása után, bizony-bizony gyorsan törzshellyé is vált az egyik, Európa udvar szomszédságában található vendéglátó egység, ahol a személyzet vendégközpontúsága kiemelt figyelmet érdemelt.  Ezek az informális tapasztalatok tovább erősítettek a kulturális nyitottságban és a nemzetközi környezetben való eligazodásban.
Mindezeket a közös tapasztalatokat és élményeket most nem tudhatnám magaménak, ha a koordinátorok és tanárnők, sofőrök és hallgatótársak türelmes, gondos szervezése nem alapozta volna meg mindezt. Ezúton fejezném ki köszönetem, hogy részese lehettem 5 szemléletformáló, élménydús napnak. 
